ການຊ້ອມລົບຮ່ວມຄັ້ງໃຫຍ່ສຸດ ລະຫວ່າງສຫລແລະຍີ່ປຸ່ນ ເລີ້ມຂຶ້ນແລ້ວ
ມີກໍ່າປັ່ນລົບ 60 ລໍາ ເຮືອບິນ 400 ລຳ ກັບທະຫານ 44 ພັນຄົນ ເຂົ້າປະກອບສ່ວນ ໃນເກມສົງຄາມ 8 ມື້ຄັ້ງນີ້.
ໃນວັນສຸກມື້ນີ້ ສະຫະລັດແລະຍີ່ປຸ່ນໄດ້ເລີ້ມທໍາການຊ້ອມ ລົບຮ່ວມກັນຄັ້ງໃຫຍ່ທີ່ສຸດເທົ່າທີ່ປະເທດທັງສອງໄດ້ຈັດ ຂຶ້ນຮ່ວມກັນ ໂດຍມີເກົາຫລີໃຕ້ເຂົ້າຮ່ວມເປັນຜູ້ສັງເກດ ການເປັນຄັ້ງທຳອິດ ການຊ້ອມລົບດັ່ງກ່າວ ໄດ້ມີການວາງແຜນກັນໄວ້ ໄດ້ປີ ກວ່າມາແລ້ວ ແຕ່ມີລາຍງານຂ່າວ ອ້າງຄໍາເວົ້າຂອງພວກ ເຈົ້າໜ້າທີ່ກະຊວງປ້ອງກັນປະເທດຍີ່ປຸ່ນ ທີ່ເວົ້າວ່າພວກເຂົາ ເຈົ້າຍິນດີນໍາການສະແດງອອກເຖິງການຮ່ວມມືທາງທະ ຫານທ່າມກາງຄວາມເຄັ່ງຕຶງຢ່າງໜັກ ລຸນຫລັງທີ່ມີການຍິງ ໂຈມຕີດ້ວຍປືນໃຫຍ່ຂອງເກົາຫລີເໜືອ ໃສ່ເກາະແຫ່ງນຶ່ງ ຂອງເກົາຫລີໃຕ້ ໃນອາທິດແລ້ວນີ້ ມີກໍ່າປັ່ນລົບ ປະມານ 60 ລຳ ຊຶ່ງລວມທັງກໍ່າປັ່ນບັນທຸກເຮືອບິນ USS George Washington ທີ່ແລ່ນດ້ວຍພະລັງນີວເຄລຍ, ເຮືອບິນ 400 ລຳ ແລະພົນທະຫານ ປະມານ 44 ພັນຄົນ ຈະເຂົ້າຮ່ວມໃນເກມສົງຄາມ ທີ່ເອີ້ນວ່າ “Keen Sword” ຫລື “ດາບທີ່ແຫລມຄົມ” ທີ່ຈະດຳເນີນໄປເປັນເວລາ 8 ມື້ ຢູ່ຖານທັບຕ່າງໆໃນຍີ່ປຸ່ນ ແລະ ຢູ່ໃນ ນ່ານຟ້າ ແລະນ່ານນໍ້າຕ່າງໆ ຢູ່ອ້ອມເກາະດອນຂອງຍີ່ປຸ່ນນັ້ນ ການຊ້ອມລົບຄັ້ງນີ້ ໄດ້ມີຂຶ້ນໃນເວລາບໍ່ພໍເທົ່າໃດ ລຸນຫລັງທີ່ສະຫະລັດ ແລະເກົາຫລີໃຕ້ໄດ້ ສິ້ນສຸດການຊ້ອມລົບຮ່ວມກັນໃນເຂດທະເລເຫລືອງ ນອກຊາຍຝັ່ງຕາເວັນຕົກຂອງແຫລມ ເກົາຫລີ